**Banedanmark arbejder i nærheden af dig**

Banedanmark skal i gang med at forny og opgradere jernbanesporene på strækningen Fredericia-Padborg. Det betyder, at vi skal arbejde i sporene nær din husstand inden for de kommende måneder.

I disse år gennemfører Banedanmark omfattende fornyelsesprojekter flere steder på jernbanen. Fornyelserne udføres, for at jernbanen kan få fuldt udbytte af opgraderinger såsom elektrificering og nye digitale signalsystemer. I den forbindelse er det afgørende, at selve fundamentet - jernbaneskinnerne - også er klar til fremtidens tog.

**Det skal vi lave**

Sporfornyelsen Fredericia-Padborg omfatter fornyelse af sporkasser (fundamentet under sporene), skinner og sveller. Langt størstedelen af arbejdet foregår mellem Fredericia og Tinglev, hvor strækningen er dobbeltsporet, og vi derfor kan arbejde i det ene spor, mens togtrafikken afvikles i det andet spor. Arbejdet udføres både ude på fri strækning og på stationerne.

* De forberedende arbejder, herunder opstart på byggepladser, begynder i juni
* Sporfornyelsen udføres i perioden **september 2024 - januar 2025**
* På næste side kan du se en mere udførlig tidsplan

**Tak for din tålmodighed**
Mens vi arbejder i sporet, kan du som nabo opleve støj- og støvgener samt en del anlægstrafik med lastbiler. Men arbejdet flytter sig løbende fremad på strækningen, så du vil kun opleve gener fra arbejdet i kortere perioder.

Vi beklager de gener, arbejdet medfører for dig. Vi gør, hvad vi kan for at mindske dem, og håber på din forståelse, mens arbejdet står på.

Har du spørgsmål, er du velkommen til at kontakte os på e-mail: Fornyelse\_Fredericia-Padborg@bane.dk

Med venlig hilsen

**Niels Tolstrup Rasmussen**
Projektleder

28. maj 2024

**Fakta om sporfornyelser**

Fornyelsesprojekterne består bl.a. i at udskifte slidte skinner og sveller samt rense ballastskærver på strækningerne. Nogle steder forbedres underbygningen, og afvandingssystemer renoveres.

Sporfornyelserne betyder, at der fremover vil opstå langt færre fejl i både spor og sporskifter.

Udover øget komfort og større driftssikkerhed er sporfornyelses-projekterne også en forudsætning for at udnytte den fulde kapacitet, som det kommende nye digitale signalsystem giver mulighed for.

**Forventet tidsplan for sporfornyelsen mellem Fredericia og Tinglev (Padborg)**

|  |  |
| --- | --- |
| **Delstrækning** | **Forventet arbejdsperiode** |
| Kolding-Lunderskov | September – oktober |
| Fredericia-Taulov | Oktober |
| Lunderskov-Vamdrup  | Oktober – november |
| Vojens-Rødekro  | November |
| Tinglev | November - december |
| **Slutjustering:** | Januar 2025 |
| **1-års justering:** | Oktober 2025 (forventet) |